Zuma gaan nie stil-stil lê niePres. Jacob Zuma (Foto: GCIS) Ondanks toenemende druk om as staatspresident te bedank en gerugte dat die ANC hom gaan herroep, het pres. Jacob Zuma Maandag sy maandlange dagboek bekend gemaak, ŉ teken dat hy van voornemens is om met sy uitvoerende pligte voort te gaan, eerder as om handdoek in te gooi. Daar was gerugte oor die naweek dat die ANC se nasionale uitvoerende komitee ses lede aangestel het om die president se uittrede te bestuur. Die presidensie het boonop aangekondig dat Zuma nie Maandag die voormalige sokkerster George Weah se inhuldiging as president van Liberië in Monrovia kan bywoon nie. Nomvula Mokonyane, die minister van water en sanitasie, het Suid-Afrika by die geleentheid verteenwoordig. Die ANC, nou onder leiding van adjunkpres. Cyril Ramaphosa, het die mag om die president te herroep. Die NUK vergader Maandag, en dit het verwagtinge verhoog dat Zuma herroep sal word. Ramaphosa, wat verlede maand as die leier van die ANC verkies is, het Sondag na Davos vertrek. Die presidensie het Maandag egter Zuma se dagboek van “openbare geleenthede” vir die volgende drie weke bekend gemaak. Zuma sal onder andere op 28 en 29 Januarie die 30ste gewone vergadering van die Afrika-Unie in Ethiopië bywoon en hy sal as voorsitter optree by die kabinet lekgotla tussen 31 Januarie en 2 Februarie by die Sefako Makgatho- presidensiële gastehuis in Pretoria. Sommige media berig Zuma se dae is getel en hy sal dalk volgende maand nie meer die president wees nie, maar die presidensie het aangedui Zuma sal op 8 Februarie die staatsrede in die parlement lewer. Zuma se dagboek dui ook aan dat hy op 13 en 14 Februarie in die parlement sal wees vir die debat oor die staatsrede voor hy die volgende dag sy reaksie sal gee. Zuma is tydens Ramaphosa se 8 Januarie-toespraak in Oos-Londen uitgejou.